ตำรวจทางหลวง พร้อมอำนวยความสะดวกการเดินทางของประชาชนช่วงสงกรานต์ ด้วย 3 มาตรการสร้างความปลอดภัย
พลตำรวจตรี เอกราช ลิ้มสังกาศ ผู้บังคับการตำรวจทางหลวง กล่าวถึงการอำนวยความสะดวกจราจรในการเดินทางของประชาชนช่วงวันหยุดเทศกาลสงกรานต์ ว่า จากคาดการณ์ของกรมทางหลวงปีนี้ จะมีประชาชนเดินทาง ออกและเข้า กรุงเทพฯ ไปภูมิลำเนาต่างจังหวัด ประมาณ 13 ล้านคน มากกว่าช่วงเทศกาลปีใหม่ 2564 ราว 16% ซึ่งภาพรวมของสำนักงานตำรวจแห่งชาติและกรมทางหลวง มีมาตรการดูแลความปลอดภัยทั้งจากอุบัติเหตุและโรควิด-19 คือ มาตรการบริการประชาชน ทางตำรวจจะคอยไปตรวจสอบปั๊มน้ำมันต่างๆ ที่เป็นจุดพักของประชาชน ว่าดำเนินมาตรการป้องกันครบถ้วนมีการเว้นระยะห่างตามที่กระทรวงสาธารณสุขแนะนำหรือไม่ หากมีผู้ใช้บริการมากเกินจะป้องกันหรือเสี่ยงที่จะติดโรควิด จะประสานเจ้าของปั๊มปิดบริการชั่วคราว เพื่อกระจายบริการไปปั๊มอื่นไม่ให้แออัด นอกจากนี้ได้เตรียมหน่วยบริการตำรวจทางหลวง 200 หน่วยไว้เสริมการให้บริการประชาชน มาตรการอำนวยความสะดวกจราจร ยังใช้มาตรการเดิมที่มีประสิทธิภาพ แต่ปรับบางส่วนให้เหมาะกับสถานการณ์ เช่น ปรับการอนุญาตรถ 10 ล้อวิ่งบนถนน จากเดิมให้หยุดวิ่งตลอดช่วงสงกรานต์ เปลี่ยนเป็นหยุดเฉพาะหัว-ท้าย เทศกาล และอนุญาตให้ออกมาวิ่งบนถนนได้ในวันที่ 12-13 เมษายน 2564 พร้อมเปิดช่องทางพิเศษ ให้ใช้มอเตอร์เวย์ สายบางปะอินโคราช ช่วงตั้งแต่หนองสาหร่ายถึงต่างระดับสีคิ้ว ระยะทาง 36 กิโลเมตร เพื่อระบายการจราจรในถนนมิตรภาพ โดยจะเปิดให้ใช้ขาออกจากกรุงเทพฯ เริ่มตั้งแต่วันนี้ (9 เม.ย.64) ถึง 13 เมษายน 2564 และเปิดให้ใช้ขาเข้า กลับกรุงเทพฯ ในวันที่ 14-19 เมษายน 2564 พร้อมอัพเดทเส้นทาง ให้ประชาชนหาข้อมูลวางแผนการการเดินทางได้จากเว็บไซต์กรมทางหลวง และ Facebook ของตำรวจทางหลวง มาตรการป้องกันอุบัติเหตุทางถนน แบ่งเป็น 2 ช่วงคือ ช่วงก่อนเดินทาง ช่วงเดินทางออกและเข้า เน้นดูแลบนถนนหลวงทางหลวง มีการตรวจจับความเร็ว ติดป้ายเตือนหลับใน จอดรถวิทยุเพื่อเปิดสัญญาณไฟแจ้งเตือนประชาชนที่อาจจะหลับใน ซึ่งล้วนเป็นสาเหตุหลักของอุบัติเหตุบนถนนทางหลวง  ช่วงเทศกาลระหว่างวันที่ 12-14 เมษายน 2564 อุบัติเหตุส่วนใหญ่อยู่ในถนนสายรอง เกิดจากการดื่มแล้วขับ จึงเน้นจุดตรวจ เน้นเฝ้าระวังจัดชุดเคลื่อนที่เร็วดำเนินการในกลุ่มผู้ที่เคยมีประวัติขายเครื่องดื่มให้กับเยาวชนผู้ที่ดื่มแล้วขับ สำหรับการการตรวจแอลกอฮอล์ช่วงสถานการณ์โควิดจะตรวจในระยะห่างหากมีสัญญาณว่ามีแอลกอฮอล์จริงๆ จึงจะให้เป่า โดยทั้งหมดดำเนินเคร่งครัดตามคำแนะนำของกระทรวงสาธารณสุข